IT-TIELET KTIEB Salmi — Ħsibijiet fuq il-frugħa tal-ġid tal-ħżiena Salm ta' Asaf. Tassew twajjeb hu Alla ma' min hu sewwa, ma' dawk li għandhom qalbhom safja. Iżda jien għal ftit ma għotrux riġlejja, għal ftit ma żlaqtx fil-mixi tiegħi. Għax ġietni l-għira għall-kburin, xħin rajt il-ħżiena jimxu 'l quddiem. Għax dawn ma għandhom ebda tbatija, qawwijin u sħaħ f'ġisimhom. M'għandhomx taħbit bħall-bnedmin tad-dinja; mhumiex imsawtin ma' wlied Adam. Bħal ħannieqa ġawhar iżżejjinhom kburithom; tgħattihom bħal libsa d-dnewwa tagħhom. Mis-simna tagħhom toħroġ ħżunithom, qalbhom tfawwar bi ħsibijiet fiergħa. Jiddieħku u bil-qerq jitkellmu; kollhom imkabbra jheddu bil-moħqrija. Sa kontra s-sema jqassu; lsienhom mal-art kollha jlaħħaq. Għalhekk magħhom iżomm il-poplu tiegħi, u jixrob kliemhom bħall-ilma. U jgħidu: "X'jista' jaf Alla? Huwa l-Għoli jaf b'xi ħaġa?" Dawn, ara, huma l-ħżiena: moħħhom dejjem mistrieħ, u jistagħnu dejjem. Mela għal xejn żammejt qalbi safja, u ħsilt idejja b'sinjal ta' ndafa. Xorta waħda kuljum ġejt imsawwat, u kull filgħodu ħadt il-kastig. Kieku għedt li hekk għandi nitkellem, kont niċħad ir-razza ta' wliedek. Fittixt kif għandi nifhimha, u sibtha wisq bi tqila. Imbagħad dħalt fit-tempju ta' Alla, u għaraft sewwa x'inhu t-tmiem tal-ħżiena. Tassew li int fuq art tiżloq tqegħedhom, u fit-tiġrif twaqqagħhom. Ara, kif tħarbtu f'daqqa waħda; kif għebu u ntemmu bil-biża'! Bħal ħolma ta' min jistenbaħ, Mulej Sidi, hekk int, malli tqum, ma tqishom xejn. Meta kienet tinkedd qalbi u kont ninfena ġewwa fija, kemm kont iblah, xejn ma fhimt, bħal bhima jien kont quddiemek. Imma jiena dejjem miegħek; inti żżommni minn idi l-leminija; skont il-ħsieb tiegħek tmexxini, imbagħad fis-sebħ tilqagħni. Lil min għandi fis-sema ħliefek? U meta għandi lilek, x'jonqosni fuq l-art? Qegħdin jinfnew ġismi u qalbi; Alla l-qawwa ta' qalbi u sehmi għal dejjem. Għax kull min jitbiegħed minnek jintilef; int teqred 'il kull min jinfired minnek. Iżda jiena l-hena tiegħi li nkun qrib Alla; f'Sidi l-Mulej qegħedt il-kenn tiegħi; u nxandar l-għemejjel tiegħek kollha.